Respublika Maʼnaviyat va maʼrifat markazi huzuridagi Ijtimoiy-maʼnaviy tadqiqotlar instituti faoliyatini tashkil etish toʻgʻrisida
(resolution, 2021-06-03)

Oʻzbekiston Respublikasi Prezidentining “Maʼnaviy-maʼrifiy ishlar tizimini tubdan takomillashtirish chora-tadbirlari toʻgʻrisida” 2021-yil 26-martdagi PQ-5040-son qarori ijrosini taʼminlash maqsadida Vazirlar Mahkamasi qaror qiladi: 1. Respublika Maʼnaviyat va maʼrifat markazi (keyingi oʻrinlarda — Markaz) huzurida Ijtimoiy-maʼnaviy tadqiqotlar instituti tashkil etilganligi maʼlumot uchun qabul qilinsin. Belgilansinki, Ijtimoiy-maʼnaviy tadqiqotlar instituti (keyingi oʻrinlarda — Institut) “Milliy tiklanishdan — milliy yuksalish sari” degan gʻoya asosida mamlakatimizda maʼnaviy-maʼrifiy ishlarni yangi bosqichga koʻtarish, aholi, ayniqsa, yoshlarni Vatanga muhabbat, maʼnaviy merosimiz, milliy adabiyotimizga hurmat ruhida tarbiyalash gʻoyasini hayotga tatbiq etish ishlarini ilmiy-metodik va axborot-tahliliy jihatdan taʼminlash faoliyatini amalga oshiruvchi ixtisoslashtirilgan ilmiy-tadqiqot muassasasi hisoblanadi. 2. Quyidagilar Institutning asosiy vazifalari etib belgilansin: maʼnaviy-maʼrifiy ishlar holati, milliy gʻoyaning mamlakat taraqqiyotidagi oʻrni, jamiyat barqarorligiga salbiy taʼsir etuvchi tahdidlar va ularni bartaraf etish yuzasidan ilmiy-amaliy izlanishlar olib borish; mamlakatdagi ijtimoiy-maʼnaviy muhit holatini tadqiq qilish, baholash va yaxshilash boʻyicha ilmiy-amaliy takliflar tayyorlash; maʼnaviy-maʼrifiy targʻibot ishlarini amalga oshirishning samarali va taʼsirchan zamonaviy targʻibot texnologiya hamda usullarini ishlab chiqish; aholining gʻoyaviy va axborot xurujlariga qarshi mafkuraviy immunitetini kuchaytirish boʻyicha tadqiqotlar oʻtkazish, Internet tarmogʻidan foydalanish madaniyatini oshirish; el-yurt taqdiriga loqaydlik, mahalliychilik, urugʻ-aymoqchilik, korrupsiya, oilaviy qadriyatlarga bepisandlik va yoshlar tarbiyasiga masʼuliyatsizlik kabi illatlarga barham berishga qaratilgan kompleks chora-tadbirlarni ishlab chiqish; Uzluksiz maʼnaviy tarbiya konsepsiyasi asosida tarbiyaviy ishlar samaradorligini baholashning ilmiy asoslangan indikatorlari va koʻrsatkichlarini joriy qilish; vazirliklar va idoralarda, jumladan, taʼlim tizimi, mahalla va hududlar boʻyicha maʼnaviy-maʼrifiy hamda tarbiyaviy ishlar samaradorligini oshirishga qaratilgan ilmiy asoslangan taklif va tavsiyalar ishlab chiqish; sohani ilmiy asosda rivojlantirishga qaratilgan fundamental, amaliy va innovatsion tadqiqotlarni amalga oshirish, ularning natijalarini amaliyotga tatbiq qilish, ilmiy ekspertizani yoʻlga qoʻyish; dunyoning mafkuraviy manzarasini oʻrganish, tahlil qilish, maʼnaviy-maʼrifiy va tarbiyaviy ishlarni tashkil etishda milliy va umuminsoniy qadriyatlarga mos xorijiy tajribani amaliyotga joriy etish; maʼnaviy-maʼrifiy sohaga masʼul xodimlarning malakasini oshirish. 3. Belgilansinki: Institut direktori Markaz rahbari tomonidan lavozimga tayinlanadi va lavozimidan ozod qilinadi; Institut xodimlariga Fanlar akademiyasi ilmiy-tadqiqot muassasalarining tegishli lavozimlari uchun belgilangan mehnatga haq toʻlash va moddiy ragʻbatlantirish shartlari qoʻllaniladi; Institut “Maʼnaviyat targʻibotchisi” taʼlim muassasasining barcha huquq va majburiyatlari, shuningdek, tuzilgan shartnomalari boʻyicha huquqiy vorisi hisoblanadi. 4. Respublika Maʼnaviyat va maʼrifat markazi huzuridagi Ijtimoiy-maʼnaviy tadqiqotlar institutining tuzilmasi ilovaga muvofiq tasdiqlansin. Markaz rahbariga, zarur hollarda, Institut tuzilmasiga boshqaruv xodimlarining umumiy cheklangan soni va mehnatga haq toʻlash fondi doirasida oʻzgartirishlar kiritish huquqi berilsin. 5. Quyidagilar Institut faoliyatini moliyalashtirish manbalari etib belgilansin: Davlat budjetidan ajratiladigan tegishli mablagʻlar; Innovatsion rivojlanish vazirligi tomonidan ilmiy faoliyatga oid davlat dasturlari doirasida oʻtkaziladigan tanlovlar natijalariga koʻra ajratiladigan Davlat budjeti mablagʻlari; jismoniy va yuridik shaxslarning homiylik xayriyalari; xalqaro moliya institutlari va boshqa xorijiy tashkilotlarning grantlari; qonunchilik hujjatlari bilan taqiqlanmagan boshqa manbalar. 6. Belgilab qoʻyilsinki, Institutni budjet mablagʻlari hisobidan saqlash xarajatlari 2021-yilda Markazning Maʼnaviyat va ijodni qoʻllab-quvvatlash maqsadli jamgʻarmasidan Markazning hududiy boʻlimlariga joylarda maʼnaviy-maʼrifiy sohalarni rivojlantirish uchun ajratilgan mablagʻlari hisobidan qoplanadi, 2022-yildan boshlab esa respublika budjeti parametrlarida nazarda tutiladi. 7. Markaz va “Maʼnaviyat targʻibotchisi” taʼlim muassasasining ushbu taʼlim muassasasiga tegishli boʻlgan mol-mulkni, shu jumladan, transport vositasini belgilangan tartibda Institutga begʻaraz berish toʻgʻrisidagi taklifiga rozilik berilsin. 8. Markaz: a) ikki oy muddatda: Institut ustavini ishlab chiqsin, tasdiqlasin va belgilangan tartibda davlat roʻyxatidan oʻtkazilishini taʼminlasin; Institutni yuqori ilmiy salohiyatli, malakali mutaxassislar bilan toʻldirish choralarini koʻrsin; davlat organlari va tashkilotlarining maʼnaviy-maʼrifiy ishlar boʻyicha masʼul xodimlarining toʻlov shartnomasi asosida Institutda malakasini oshirish tartibini joriy etish yuzasidan Vazirlar Mahkamasiga taklif kiritsin; b) uch oy muddatda Vazirlar Mahkamasi huzuridagi Oliy attestatsiya komissiyasi bilan birgalikda qonunchilik hujjatlarida belgilangan tartibda Institutda tegishli yoʻnalish boʻyicha ixtisoslashtirilgan ilmiy kengash faoliyatini tashkil etsin. 9. Axborot texnologiyalari va kommunikatsiyalarini rivojlantirish vazirligi belgilangan tartibda Institutni zarur telekommunikatsiya xizmatlari bilan, jumladan, hukumat aloqasi hamda Internet tarmogʻiga ulanishini taʼminlasin. 10. Respublika Maʼnaviyat va maʼrifat markazi, Xalq taʼlimi vazirligi hamda Toshkent shahar hokimligining Toshkent shahri, Yakkasaroy tumani, Bobur koʻchasi, 9-uy manzilidagi Xalq taʼlimi vazirligiga tegishli boʻlgan binoning 3-qavatiga Markaz huzuridagi Institut, “Maʼrifat” targʻibotchilar jamiyati, “Maʼnaviy hayot” va “Tafakkur” jurnallari tahririyatlarini tekin foydalanish huquqi asosida joylashtirish toʻgʻrisidagi taklifi maʼqullansin. Xalq taʼlimi vazirligi, Toshkent shahar hokimligi obyektni bir oy muddatda belgilangan tartibda topshirsin, Markaz qabul qilib olsin hamda obyektni Maʼnaviyat va ijodni qoʻllab-quvvatlash maqsadli jamgʻarmasi mablagʻlari hisobidan mukammal taʼmirlash, saqlash va undan maqsadli foydalanish boʻyicha zarur chora-tadbirlarni koʻrsin. 11. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev zimmasiga yuklansin.